Љубим ли те?
Алекса Шантић 

ЉУБИМ ЛИ ТЕ? 

Љубим ли те, ил' су гласи 
Пјесме моје пуста варка? 
Ја те љубим, српско чедо, 
Из љубави огња жарка. 

Зори, када јутром свиће 
И пурпурни плашт свој шири; 
Лахорићу, кад несташно 
Кроз ружице мале пири; 

Звјездицама, тихом ноћи 
Кад појезде у висини; 
Славујићу, када сјетан 
Прижељкује у тишини; 

Поточићу, бистром врелу, 
Нека гором, дољом гласи; 
Чистој роси, што круницу 
Миришљавог цвијећа краси; 

И тичици, кад пјевуши 
Вијући се лаким летом; - 
Свему велим да те љубим 
Вјерне душе ватром светом. 

1887. 

Шантићеве песме 1887.